PATVIRTINTA

Skuodo Bartuvos progimnazijos direktoriaus 2023 m. rugsėjo 21 d. įsakymu Nr. V1-56

**SKUODO BARTUVOS PROGIMNAZIJOS MOKINIŲ PAMOKŲ LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo Bartuvos progimnazijos mokinių pamokų lankomumo užtikrinimo tvarkos aprašas (toliau – aprašas) parengtas vadovaujantis Lietuvos Respublikos švietimo, mokslo ir sporto ministro 2023 m. rugpjūčio 29 d. įsakymu Nr. V-1112 „Dėl mokinių, besimokančių pagal bendrojo ugdymo programas, mokyklos lankomumo užtikrinimo tvarkos aprašu“ ir progimnazijos nuostatais.

2. Šis aprašas reglamentuoja mokinio atsakomybę už Skuodo Bartuvos progimnazijos (toliau – progimnazija) lankomumą, tėvų (globėjų, rūpintojų) atsakomybę už vaiko pamokų lankymą ir pamokų pateisinimą laiku, mokytojų, klasių vadovų, socialinio pedagogo, psichologo, administracijos, Vaiko gerovės komisijos veiklą, progimnazijos darbuotojų veiklos koordinavimą ir bendradarbiavimą, gerinant mokinių pamokų lankomumą, stiprinant kontrolę ir vykdant pamokų nelankymo prevenciją.

3. Aprašo paskirtis – užtikrinti mokinių progimnazijos lankomumą, bendradarbiaujant mokiniams, jų tėvams (globėjams, rūpintojams), mokytojams, švietimo pagalbos specialistams, švietimo įstaigų vadovams, visai progimnazijos bendruomenei, kitoms institucijoms, kurios atsakingos už vaiko teisės į mokymąsi užtikrinimą.

4. Progimnazijos nelankymas apraše suprantamas kaip mokinio neatvykimas į progimnaziją, nedalyvavimas pamokoje (ar jos dalyje), kuri privaloma pagal progimnazijos pamokų tvarkaraštį, ar kitame privalomame ugdymo proceso užsiėmime.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

5. Mokinio neatvykimas į progimnaziją (pamokas) gali būti pateisintas dėl šių priežasčių:

5.1. ligos ar apsilankymo pas gydytoją:

5.1.1. ne daugiau nei 5 mokymosi dienas per kalendorinį mėnesį gali pateisinti nepilnamečio mokinio tėvai (globėjai, rūpintojai);

5.1.2. mokiniui praleidus daugiau nei 5 dienas per kalendorinį mėnesį, praleistos pamokos pateisinamos, jei klasės vadovui pateikiama informacija, kad dėl mokinio ligos buvo kreiptasi į gydytojus (informacija iš e-sveikatos informacinės sistemos apie mokinio apsilankymą gydymo įstaigoje arba kitais įrodymais, pagrindžiančiais mokinio ligą ar apsilankymą pas gydytoją). Mokinio praleistas pamokas pateisina klasės vadovas;

5.2. dėl kitų svarbių asmeninių priežasčių, nepilnamečio mokinio tėvų (globėjų, rūpintojų) prašymu gali būti pateisinamos ne daugiau nei 2 mokymosi dienos per trimestrą. Mokykla gali leisti pateisinti ir daugiau mokymosi dienų ar pavienių pamokų, jei yra objektyvios ir pagrįstos priežastys (pateikus, įrodymus (informaciją) dėl tokio poreikio). Mokinio praleistas pamokas pateisina klasės vadovas;

5.3. nepalankių oro sąlygų, įvykių, susijusių su visuomeniniu ar kitu transportu, kuriuo mokinys vyksta į mokyklą, eismo sutrikimų ar kitų nenugalimos jėgos (*force majeure*) aplinkybių. Šiais atvejais praleistas pamokas pateisina nepilnamečio mokinio tėvai (globėjai, rūpintojai) pateikdami informaciją klasės vadovui.

5.4. dėl mokinio dalyvavimo sporto varžybose, olimpiadoje ir/ar kitame ugdomajame renginyje (toliau – renginys). Jei renginį organizuoja kita institucija ar įstaiga, nepilnamečio mokinio tėvai (globėjai, rūpintojai) arba renginį organizuojanti institucija ar įstaiga, kurią atstovauja mokinys, pateikia informaciją apie mokinio dalyvavimą renginyje iki renginio arba ne vėliau kaip kitą darbo dieną po jo. Prie prašymo pridedami jį pagrindžiantys dokumentai. Mokinio praleistas pamokas pateisina klasės vadovas;

5.5. dėl mokinio dalyvavimo olimpiadose, varžybose, konkursuose ar kituose ugdomuosiuose renginiuose, kuriuose atstovaujama progimnazija, progimnazijos direktoriaus įsakymu informuojami dalykų mokytojai, šių mokinių praleistos pamokos nežymimos Tamo dienyne;

5.6. mokinio tikslinio kvietimo atvykti į kitą instituciją (pvz., į PPT, Valstybės vaiko teisių apsaugos ir įvaikinimo tarnybą, teismą ir kt.), mokinio tėvams (globėjams, rūpintojams) pateikus klasės vadovui įrodymus (informaciją), patvirtinančius apsilankymą. Mokinio praleistas pamokas pateisina klasės vadovas;

5.7. dėl sveikatos sutrikimų mokiniui esant mokykloje (pamokų tvarkaraštyje nustatytu laikotarpiu). Mokinys turi kreiptis į progimnazijos visuomenės sveikatos priežiūros specialistę, jei nėra į klasės vadovą arba socialinį pedagogą. Apie mokinio sveikatos būklę yra informuojami tėvai (globėjai, rūpintojai), klasės vadovas. Mokinio praleistas pamokas pateisina klasės vadovas.

5.8 Jei mokinys, sugrįžęs po ligos negali dalyvauti fizinio ugdymo pamokoje, tėvai (globėjai, rūpintojai) apie tai informuoja fizinio ugdymo mokytojus žinute Tamo dienyne arba rašo rašytinį prašymą. Tėvų prašymu mokinys gali būti atleistas ne daugiau kaip nuo 2 fizinio ugdymo pamokų, kitu atveju reikalinga gydytojų rekomendacija.

**III SKYRIUS**

**INFORMAVIMAS APIE NEATVYKIMĄ Į MOKYKLĄ**

6. Mokinio tėvai (globėjai, rūpintojai), veikdami išimtinai geriausiais vaiko interesais, privalo:

6.1. užtikrinti, kad jų vaikas reguliariai ir punktualiai lankytų progimnaziją (pamokas);

6.2. laišku Tamo dienyne ar kitu būdu (t.y. trumpąja SMS žinute, telefono skambučiu) ne vėliau kaip iki tos dienos pamokų pradžios, kurią mokinys negali atvykti į progimnaziją ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos, pranešti klasės vadovui apie neatvykimo į progimnaziją ar nedalyvavimo pamokoje priežastis;

6.3. pateikti informaciją klasės vadovui, patvirtinančią vaiko apsilankymą gydymo įstaigoje, jei vaikas dėl ligos ar apsilankymo pas gydytoją per kalendorinį mėnesį praleido daugiau nei 5 dienas (informacija iš e-sveikatos apie ligos pradžią, numatomą ligos trukmę, kitą mokinio ligą pagrindžiančią informaciją);

6.4. nuolat stebėti vaiko mokyklos lankomumą Tamo dienyne, bendradarbiauti su klasės vadovu, dalykų mokytojais, švietimo pagalbos specialistais, Vaiko gerovės komisija, sprendžiant lankomumo klausimus;

6.5. laiku pateikti vaiko praleistų pamokų pateisinimus, aiškiai nurodydant datą ar pamoką;

6.6. pasikeitus gyvenamajai vietai, kontaktiniams telefono numeriams, elektroninio pašto adresui, operatyviai informuoti klasės vadovą.

7. Progimnazija privalo:

7.1. tą pačią dieną informuoti mokinio tėvus (globėjus, rūpintojus) apie jų vaiko neatvykimą į progimnaziją ar pamoką, jei tėvai (globėjai, rūpintojai) nepraneša įstaigai apie vaiko neatvykimą į progimnaziją ar pamoką arba apie jų vaiko išvykimą iš pamokos(ų) savavališkai, be pateisinamos priežasties. Informacija apie mokinio neatvykimą į progimnaziją arba išvykimą iš pamokos(ų) pateikiama raštu, pvz., perduodama informacinių technologijų priemonėmis: įrašu Tamo dienyne „n“ (neatvyko), „p“ (pavėlavo). Esant būtinybei el. paštu ir/ar mobiliuoju įrenginiu. Informacijos tinkamu pateikimu raštu laikomi tie atvejai, kai galima nustatyti informacijos turinį, jos pateikėją, pateikimo faktą ir laiką;

7.2. stebėti mokinių progimnazijos (pamokų) lankomumą, analizuoti įstaigos nelankymo priežastis, priimti sprendimus dėl lankomumo gerinimo.

**IV SKYRIUS**

**PRIEMONĖS MOKYKLOS LANKOMUMUI UŽTIKRINTI**

8. Jei mokinys negali atvykti į pamokas, mokinio tėvai (globėjai, rūpintojai) raštu (laišku Tamo dienyne, SMS žinute) ar kitu būdu (telefoniniu skambučiu) informuoja klasės vadovą, ne vėliau kaip iki tos dienos pamokų pradžios, kurią mokinys negali atvykti į progimnaziją ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos, apie neatvykimo į progimnaziją ar nedalyvavimo pamokoje priežastį.

9. Jei mokinys pažeidžia pareigą punktualiai ir reguliariai lankyti progimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 5.1 ir 5.2 papunkčiuose, arba nėra informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti progimnazijos (pamokų), klasės vadovas įspėja mokinį ir mokinio tėvus (globėjus, rūpintojus) bei juos raštu (žinute Tamo dienyne arba SMS žinute) informuoja apie Tvarkos aprašo 10-14 punktuose nustatytus galimus progimnazijos veiksmus, jei mokinys einamųjų mokslo metų metu pakartotinai pažeis šią mokinio pareigą.

10. Jei mokinys einamųjų mokslo metų eigoje pakartotinai pažeidžia mokinio pareigą – punktualiai ir reguliariai lankyti progimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų klasės vadovas kreipiasi į progimnazijos socialinį pedagogą.

11. Socialinis pedagogas įvertina pažeidimų aplinkybes ir apimtis, organizuoja pokalbį su mokiniu ir jo tėvais (globėjais, rūpintojais), mokinio progimnazijos nelankymo klausimas gali būti teikiamas nagrinėti progimnazijos Vaiko gerovės komisijoje.

12. Jei mokinys po jo progimnazijos nelankymo klausimų nagrinėjimo progimnazijos Vaiko gerovės komisijoje ir teikiant jos rekomenduotą švietimo pagalbą einamųjų mokslo metų eigoje nevykdo pareigos – punktualiai ir reguliariai lankyti progimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų – progimnazijos direktorius progimnazijos vaiko gerovės komisijos siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

13. Progimnazija, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Tarnybą ar jos įgaliotą teritorinį skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

14. Jei mokinys nelankė progimnazijos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, progimnazija, išnaudojusi visas švietimo pagalbos mokiniui teikimo galimybes, gali kreiptis į vaiko nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo.

**V SKYRIUS**

**LANKOMUMO REGISTRACIJA IR APSKAITA**

15. Lankomumo apskaita pamokoje:

15.1. pagrindinė mokinių ugdymo forma yra pamoka ir jos lankymas mokiniams privalomas. Lankyti pamokas ir laikytis šios tvarkos aprašo nuostatų mokinys įsipareigoja jo tėvams (globėjams rūpintojams) pasirašius priėmimo į progimnaziją sutartį;

15.2. mokinių lankomumo apskaitą pamokoje atlieka dalyko mokytojas. Dalyko mokytojas elektroniniame dienyne raide „n“ pažymi, jei mokinys nedalyvavo pamokoje ar pavėlavo daugiau nei pusę pamokos. Raide „p“ žymi kiekvieną mokinio vėlavimą į pamoką.

16. Pateisinančių praleistas pamokas dokumentų pateikimas ir rinkimas:

16.1. praleistas pamokas mokinio tėvai (globėjai, rūpintojai) privalo pateisinti klasės vadovui pateikdami raštišką informaciją (pvz., laišku Tamo dienyne ar trumpąja SMS žinute, ar telefono skambučiu);

16.2. progimnazijoje išrašai (informacija) iš elektroninės sveikatos informacinės sistemos apie mokinio apsilankymą gydymo įstaigoje ar kiti įrodymai, pagrindžiantys mokinio ligą ar apsilankymą pas gydytoją, nėra saugomi. Pateisinus mokinio praleistas pamokas elektroniniame dienyne, išrašai (informacija) iš elektroninės sveikatos informacinės sistemos apie mokinio apsilankymą gydymo įstaigoje ar kiti įrodymai, pagrindžiantys mokinio ligą ar apsilankymą pas gydytoją, sunaikinami;

16.3. už dokumentų, pateisinančių praleistas pamokas, pateikimą klasės vadovui atsakingi mokinio tėvai (globėjai rūpintojai);

16.4. kilus įtarimams dėl dažno praleistų pamokų pateisinimo, klasės vadovas bendradarbiauja su mokinio tėvais (globėjais rūpintojais), informuoja socialinį pedagogą.

**VI SKYRIUS**

**BAIGIAMOSIOS NUOSTATOS**

17. Su mokinių mokyklos lankomumo užtikrinimo tvarka klasės vadovas pasirašytinai supažindina mokinius mokslo metų pradžioje.

18. Tėvai (globėjai, rūpintojai) su šiuo aprašu supažindinami laišku Tamo dienyne su nuoroda į mokyklos internetinę svetainę. Aprašo nuostatos primenamos tėvų susirinkimų metu.

19. Aprašas skelbiamas progimnazijos internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_